Luxemburg

Luxemburg o le Granducato de Luxemburg o  es un pais del centro de Europa, membro del Union Europee. Luxemburg ha frontieras con Francia, Germania e Belgica. Es membro fundator del Union Europee, del OTAN, del Benelux e del Nationes Unite.

 Linguas 
Depois 1984, le tres linguas official es le luxemburgese, germano e francese.

 Historia 
Un contato e postea ducato proveniente del Alte Lotharingia in le medievo, Luxemburg esseva un stato del Sacre Imperio Roman assatis importante gratias in parte al forte situation strategic de su capital e al multe ligamines del familia regnante con altere poteres (sur toto Trier, Metz e Bohemia). Plure duces de Luxemburg deveniva mesmo sacre imperatores roman.

In 1443, le ducato passava al domo de Burgundia; illo deveniva dunque parte del «Paises Basse burgonde» e postea del Dece-Septe Provincias habsburgie appertinente a Carolo V. Francia regnava ephemeremente sur Luxemburg in le epocha de Louis XIV, ma in general Luxemburg continuava sub le domo de Habsburgo usque le Revolution francese. Alora annexate per le Francia revolutionari, Luxemburg recipeva le codice de leges napoleonie e altere innovationes liberal.

Post le cadita de Napoléon, Luxemburg esseva governate per Gulielmo I del Paises Basse. Illo participava in le Revolution belge, ma esseva divise in duo; solmente le parte francophone jungeva Belgica, durante que cello germanophone debeva restar sub le direction de Gulielmo I post 1839. Iste parte (de qual le independentia esseva confirmate in le tractatos de London de 1867) forma le Granducato de Luxemburg actual.

Luxemburg esseva occupate e annexate per Germania durante le Secunde Guerra Mundial, ma reganiava su independentia post le liberation. In le era depois le guerra, Luxemburg es un del paises le plus alacre a promover le integration europee e le atlanticismo.